เอกสารแนบ 5 รายงานคณะกรรมการตรวจสอบ

เรียน ผู้ถือหุ้น บริษัท ปัญจวัฒนาพลาสติก จำกัด (มหาชน)

 คณะกรรมการตรวจสอบ บริษัท ปัญจวัฒนาพลาสติก จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้ทรงคุณวุฒิด้านการบัญชี ภาษีอากร การเงิน
และการบริหารจัดการ โดยมีรายนามดังนี้

  ---- ----------------------------------- -------------------------------
  1.   นางสาวจรัญญา แสงสุขดี                  ประธานกรรมการตรวจสอบ 

  2.   ดร.เอกชัย นิตยาเกษตรวัฒน์               กรรมการตรวจสอบ

  3.   นายณัฐวุฒิ เขมะโยธิน                    กรรมการตรวจสอบ
  ---- ----------------------------------- -------------------------------

คณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจากคณะกรรมการบริษัทอย่างเป็นอิสระ
ในการช่วยคณะกรรมการบริษัทในการตรวจสอบและสอบทานให้บริษัทมีการกำกับดูแลกิจการอย่างเพียงพอ
เพื่อให้การดำเนินงานของบริษัทเป็นไปเพื่อประโยชน์ของผู้ถือหุ้นโดยรวม
โดยปราศจากการขัดแย้งทางผลประโยชน์
มีระบบการควบคุมภายในที่เพียงพอและผู้บริหารได้ปฏิบัติหน้าที่ด้วยความซื่อสัตย์สุจริต ความรับผิดชอบ
และเป็นไปตามนโยบายของบริษัท

ในปี 2556 คณะกรรมการตรวจสอบได้จัดให้มีการประชุม รวม 5 ครั้ง
กรรมการตรวจสอบทุกคนเข้าร่วมการประชุมทุกครั้ง
โดยมีการหารือและแลกเปลี่ยนข้อคิดเห็นกับผู้บริหาร ผู้ตรวจสอบภายใน
และผู้สอบบัญชีในเรื่องที่เกี่ยวข้อง สรุปสาระสำคัญในการปฏิบัติหน้าที่ได้ ดังนี้

1.  ความถูกต้อง ครบถ้วน และเชื่อถือได้ของรายงานทางการเงิน

คณะกรรมการตรวจสอบได้สอบทานงบการเงินและงบการเงินรวมของบริษัทและบริษัทย่อยประจำรายไตรมาส
และประจำปี 2556 ซึ่งผ่านการสอบทานและตรวจสอบจากผู้สอบบัญชีแล้ว
และนำเสนอต่อคณะกรรมการบริษัทเพื่อพิจารณาอนุมัติ
โดยได้เชิญผู้บริหารและผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
โดยได้สอบทานความถูกต้อง ครบถ้วน เชื่อถือได้ของรายการในงบการเงิน
ความสมเหตุสมผลของรายการที่มิใช่รายการปกติ ซึ่งมีนัยสำคัญที่เกิดขึ้นในรอบปี และความถูกต้อง
เพียงพอในการเปิดเผยข้อมูล

คณะกรรมการตรวจสอบมีความเห็นว่า
รายงานทางการเงินแสดงฐานะทางการเงินและผลการดำเนินงานของบริษัทอย่างถูกต้องตามที่ควรในสาระสำคัญตามมาตรฐานการบัญชีที่กฎหมายกำหนด
มีการเปิดเผยข้อมูลในงบการเงินอย่างเพียงพอและทันเวลา

2.  ความเพียงพอของระบบควบคุมภายใน การบริหารความเสี่ยง การกำกับดูแลกิจการที่ดี
    และการตรวจสอบภายใน

คณะกรรมการตรวจสอบได้สอบทานรายงานผลการตรวจสอบของสำนักตรวจสอบภายในและของผู้สอบบัญชีเกี่ยวกับการประเมินระบบการควบคุมภายใน
การบริหารความเสี่ยง และการกำกับดูแลกิจการที่ดี รวมทั้งการปรับปรุงการปฏิบัติงานดังกล่าว

คณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่มีประสิทธิผล มีความเหมาะสม
และเพียงพอ และมีการจัดการความเสี่ยงอย่างเหมาะสม

คณะกรรมการตรวจสอบได้สอบทานแผนการตรวจสอบประจำปี การปฏิบัติงานตามแผน
สอบทานผลการตรวจสอบโดยให้ข้อเสนอแนะและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดีและมีการควบคุมภายในที่เพียงพอ
รวมทั้งได้พิจารณาและอนุมัติแผนงานตรวจสอบภายในประจำปี 2557
ที่จัดทำขึ้นตามความเสี่ยงที่มีสาระสำคัญของบริษัท
และมุ่งเน้นให้ตรวจประสิทธิผลของการปฏิบัติงานที่เป็นจุดควบคุมที่สำคัญ

คณะกรรมการตรวจสอบมีความเห็นว่า ระบบการตรวจสอบภายในของบริษัทเป็นไปอย่างอิสระ
เพียงพอ และมีประสิทธิผล
แผนงานตรวจสอบประจำปีได้สอดคล้องกับเป้าหมายและความเสี่ยงของบริษัท
ผลการปฏิบัติงานของสำนักตรวจสอบภายในได้บรรลุตามเป้าหมายที่วางไว้
รวมทั้งมีการพัฒนาคุณภาพการตรวจสอบภายในด้านบุคลากร
และการปฏิบัติงานตรวจสอบให้สอดคล้องกับมาตรฐานสากลของการปฏิบัติงานวิชาชีพการตรวจสอบภายในอย่างต่อเนื่อง

3.  การปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท

คณะกรรมการตรวจสอบได้สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
คณะกรรมการตรวจสอบมีความเห็นว่า จากการสอบทานการปฏิบัติตามกฎหมายต่างๆ ไม่พบว่า
มีการฝ่าฝืนหรือไม่ปฏิบัติตามที่เป็นสาระสำคัญ

4.  ความเหมาะสมของผู้สอบบัญชี การพิจารณา คัดเลือก และเสนอแต่งตั้งผู้สอบบัญชี

คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการเข้าร่วม จำนวน 1 ครั้ง
เพื่อขอความเห็นจากผู้สอบบัญชีในเรื่องของการปฏิบัติงานและการประสานงานร่วมกับฝ่ายจัดการที่เกี่ยวข้อง
และได้ประเมินความเป็นอิสระและผลการปฏิบัติงานสำหรับปี 2556 ซึ่งเป็นปีที่ 5 ของบริษัทสอบบัญชี
แต่ได้เปลี่ยนผู้สอบบัญชีที่ลงนามรับรองงบการเงินตั้งแต่ปี 2556
ผลการปฏิบัติงานโดยรวมอยู่ในระดับที่น่าพอใจ มีความเป็นอิสระเพียงพอ

ในส่วนของการพิจารณาคัดเลือกผู้สอบบัญชีและกำหนดค่าตอบแทนที่เหมาะสมประจำปี 2557 นั้น
เนื่องจากในปี 2556 ได้เปรียบเทียบราคาค่าบริการสอบบัญชีแล้ว
คณะกรรมการตรวจสอบจึงได้พิจารณาผลการปฏิบัติงาน ขอบเขต
และปริมาณงานเทียบกับค่าบริการสอบบัญชีสำหรับปี 2557 ที่เสนอมา
เห็นสมควรให้เสนอต่อคณะกรรมการบริษัทเพื่อขออนุมัติต่อที่ประชุมผู้ถือหุ้นให้แต่งตั้ง

1.  นายพจน์ อัศวสันติชัย ผู้สอบบัญชีรับอนุญาตเลขที่ 4891 และ/หรือ

2.  นายธนะวุฒิ  พิบูลย์สวัสดิ์ ผู้สอบบัญชีรับอนุญาตเลขที่ 6699 และ/หรือ

3.  นางสาวสุลสิต อาดสว่าง ผู้สอบบัญชีรับอนุญาตเลขที่ 7517

แห่งบริษัท สอบบัญชีธรรมนิติ จำกัด เป็นผู้สอบบัญชีของบริษัทและบริษัทย่อยประจำปี 2557
และกำหนดค่าตอบแทนในการสอบบัญชีประจำปี 2557 คงเดิมเท่ากับปี 2556
สำหรับการตรวจสอบงบการเงินเฉพาะกิจการและงบการเงินรวมประจำปี
การตรวจสอบงบการเงินบริษัทย่อย และการสอบทานงบการเงินดังกล่าวรายไตรมาส
โดยรวมค่าตรวจสอบและรับรองการปฏิบัติตามเงื่อนไขของบัตรส่งเสริมการลงทุน (BOI)
เป็นจำนวนเงินไม่เกิน 1,710,000 บาท
กรณีค่าตรวจสอบและรับรองการปฏิบัติตามเงื่อนไขของบัตรส่งเสริมการลงทุน (BOI) เพิ่มเติม
ค่าตรวจสอบบัตรละ 40,000 บาท ทั้งนี้ไม่รวมค่าใช้จ่ายอื่น เช่น
ค่าพาหนะเดินทางปฏิบัติงานต่างจังหวัด เป็นต้น

5.  รายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและกฎระเบียบตามที่คณะกรรมการกำกับตลาดทุน
และหน่วยงานอื่นๆ ที่เกี่ยวข้องกำหนด
และให้สำนักตรวจสอบภายในติดตามสอบทานความถูกต้องในเบื้องต้น
รวมทั้งให้ผู้สอบบัญชีสอบรายการดังกล่าวเป็นประจำทุกปี

คณะกรรมการตรวจสอบมีความเห็นว่า รายการที่เกี่ยวโยงกันที่ได้พิจารณานั้น
เป็นรายการที่เข้าข่ายเป็นธุรกิจปกติที่มีเงื่อนไขการค้าทั่วไป มีความสมเหตุสมผล
เป็นธรรมและเป็นประโยชน์สูงสุดต่อบริษัท

6.  การปฏิบัติหน้าที่ตามกฎบัตรคณะกรรมการตรวจสอบ

คณะกรรมการตรวจสอบได้ประเมินผลการปฏิบัติงานตนเองของคณะกรรมการตรวจสอบ
โดยประเมินผลในภาพรวมเป็นรายคณะประจำปี 2556
คณะกรรมการตรวจสอบมีความเห็นโดยรวมว่า
ได้ปฎิบัติหน้าที่ตามที่ได้รับมอบหมายอย่างครบถ้วนและมีความเป็นอิสระไม่มีข้อจำกัดในการรับทราบข้อมูล
และได้ทบทวนกฎบัตรคณะกรรมการตรวจสอบ
เพื่อให้มั่นใจว่ามีการกำหนดขอบเขตหน้าที่การปฏิบัติงานครบถ้วนตามที่คณะกรรมการบริษัทได้มอบหมายอย่างมีประสิทธิภาพ
เป็นไปตามหลักการกำกับดูแลกิจการที่ดี

+-----------------------+----------------------+----------------------+
| []                    | []                   | []                   |
|                       |                      |                      |
| -----------------     | ------------------   | -                    |
| --------------------- | -------------------- | -------------------- |
|                       |                      | -------------------- |
| (นางสาวจรัญญา แสงสุขดี)  | (รศ.ดร.เอกชัย         |                      |
|                       | นิตยาเกษตรวัฒน์)        | (นายณัฐวุฒิ เขมะโยธิน)   |
| ประธานกรรมการตรวจสอบ  |                      |                      |
|                       | กรรมการตรวจสอบ       | กรรมการตรวจสอบ       |
+-----------------------+----------------------+----------------------+